Amedeus, Dei gratia Lugdunensis ecclesiae minister indignus, totiusque ejusdem ecclesiae conventus venerabilibus fratribus Willelmo Eduensi decano, G[irardo] praeposito, He[nrico], V[alterio] archidiacono universoque conventui salutem. De pace et utilitate Eduensis ecclesiae plurimum solliciti, diligentius operam dedimus ut controversia quae inter domnum Eduensem episcopum et sanctimoniales Marciniacenses versabatur debitum pacis et concordiae finem obtineret; auditis ergo utriusque partis rationibus idoneus nobis et utrisque congruens visus est transactionis faciendae modus ut domnus episcopus quod in ecclesia de Briant habebat, libere tam ipse quam ejus successores habeant, ecclesiam vero de Sarria memoratis sanctimonialibus pertetuo habendam relinquat, donantibus illis eidem episcopo ejusque successoribus quinque solidos debitales quos in ecclesia de Sinemuro habebant. Ut ergo res ad omnem pacis stabilitatem proficiat transactionis modum et ipsi assentiatis, et ut domnus episcopus assentiat, apud ipsum, susceptis precibus nostris, fidelius intercedatis.